《浮丘祠》
宋代·郑晦

青天志欲骑长虹，半生双眼四海空。
题诗远寄广成子，笔力万仞摇崆峒。
前年鹤背乘天风，翻然回首江之东。
束书归隐黄山中，山中偶遇浮丘翁。
人生寰宇总过客，呼酒浇愁醉李白。
十亩耕云种紫芝，酣歌击石嫌春窄。
招浮丘，乾坤到处堪遨游。
丈夫有志身徇国，逢时无意干封侯。
皇天恩泽盈遐陬，忍视吴楚森戈矛。
黄金白璧岂足尚，我爱文章有官样。
长篇欲向庵壁题，凭陵膏气三千丈。
住庵道人请书壁，秃毫轰雷停不得。
飞香洒雪淋漓湿，一夜寒风瘦蛟泣。

作者简介：郑晦，歙（今属安徽）人。宁宗嘉定三年（一二一○）为扬州教授（清嘉庆《扬州府志》卷三六）。